Document ID: 32012D0207

A BIZOTTSÁG FELHATALMAZÁSON ALAPULÓ HATÁROZATA
(2012. február 8.)
az Unión kívüli projektekhez adott hitelek és hitelgaranciák veszteségeinek fedezésére az Európai Beruházási Banknak nyújtott uniós garanciáról és a 633/2009/EK határozat hatályon kívül helyezéséről szóló 1080/2011/EU európai parlamenti és tanácsi határozat III. mellékletének Szíria tekintetében történő módosításáról
(2012/207/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Unión kívüli projektekhez adott hitelek és hitelgaranciák veszteségeinek fedezésére az Európai Beruházási Banknak nyújtott uniós garanciáról és a 633/2009/EK határozat hatályon kívül helyezéséről szóló, 2011. október 25-i 1080/2011/EU európai parlamenti és tanácsi határozatra (1) és különösen annak 4. cikke (2) bekezdésére,
mivel:
(1)
A Szíriáról szóló, 2011. május 23-i tanácsi következtetésekben (2) a Tanács felkéri az Európai Beruházási Bankot, hogy egyelőre ne hagyjon jóvá újabb szíriai BB-finanszírozási műveleteket.
(2)
Az Európai Parlament az arab világban és Észak-Afrikában kialakult helyzettel összefüggésben álló szíriai, jemeni és bahreini helyzetről szóló, 2011. július 7-i állásfoglalásában üdvözölte a Tanács következtetéseit a Szíriával szembeni korlátozó intézkedésekről, valamint az EBB felkéréséről, hogy egyelőre ne hagyjon jóvá újabb szíriai finanszírozási műveleteket.
(3)
A szíriai politikai és gazdasági helyzet az 1080/2011/EU határozat elfogadása óta tovább romlott.
(4)
A Tanács a Szíriáról szóló, 2011. november 14-i következtetéseiben (3) úgy határozott, hogy a Szíria és az EBB között fennálló hitelszerződések keretében felmerülő vagy azokkal kapcsolatos összegek folyósításának és egyéb kifizetéseknek a felfüggesztése révén új korlátozó intézkedéseket vezet be a szíriai rendszerrel szemben.
(5)
Ebben az összefüggésben a Tanács számos korlátozó intézkedést fogadott el, ideértve a Szíria és az EBB között fennálló hitelszerződésekkel kapcsolatos összegek EBB általi folyósításának megtiltását, amely intézkedések beépültek a Szíriával szembeni korlátozó intézkedésekről és a 2011/273/KKBP határozat hatályon kívül helyezéséről szóló, 2011. december 1-jei 2011/782/KKBP tanácsi határozatba (4), valamint a szíriai helyzetre vonatkozó korlátozó intézkedésekről és a 442/2011/EU rendelet hatályon kívül helyezéséről szóló, 2012. január 18-i 36/2012/EU tanácsi rendeletbe (5).
(6)
A Bizottság az Európai Külügyi Szolgálat (EKSZ) bevonásával úgy értékelte, hogy az általános gazdasági és politikai helyzet megkívánja Szíria eltávolítását az 1080/2011/EU határozat III. mellékletéből, amely meghatározza az uniós garancia melletti BB-finanszírozásra jogosult országok jegyzékét,
ELFOGADTA EZT A HATÁROZATOT:
1. cikk
Az 1080/2011/EU határozat III. melléklete B. pontjának 1. alpontjában a „Szíria” szót el kell hagyni.
2. cikk
Ez a határozat az Európai Unió Hivatalos Lapjában történő kihirdetését követő napon lép hatályba.
Kelt Brüsszelben, 2012. február 8-án.

Labels: 18
2
15
5